
REZUMAT 


Cercetarea noastră tratează în ansamblu muzica de film a lui Cornel Ţăranu, cu o foarte 
scurtă privire comparativă asupra altor partituri de gen semnate de compozitori ca Ştefan 
Niculescu, Aurel Stroe, Anatol Vieru, Tiberiu Olah, aparţinând aceleiași generații. 
Considerând muzica de film a domniei-sale ca o extensie cu viață proprie a creaţiei sale în 
general, ce păstrează aceleași coordonatele stilistice și procedee compoziționale, 
componente timbral-instrumentale — uneori cu auto-citate, am dorit să dăm la iveală câteva 
caracteristici sonore ale unuia dintre cei mai personali, moderni și de impact compozitori 
contemporani. 

Cuvinte cheie: arhetipuri melodice, variaţiuni, dinamizare, polistilism, temporalitate, 
spaţializare, perdea sonoră. 


Timpul călătoriei mele este lung; 
calea pe care o am de străbătut este fără sfârşit. 


Rabindranath Tagore 


Această cercetare reprezintă forma prescurtată a unui capitol dintr-o carte 
aflată în lucru, dedicată muzicii lui Cornel Ţăranu. Spaţiul restrâns al unui articol 
într-un volum m-a obligat să comprim cât mai mult ideatica și concluziile cercetării 
rezultate în urma vizionării filmelor și audierii CD-ului Cornel Țăranu. Film Music, 
cu restaurări sonore de Ovidiu Barbu. Din această cauză, legăturile dintre muzică 
şi imagine, atmosferă, regie, sunt menţionate doar în trecere. Mulţumesc pentru 
sprijinul continuu al domnului Țăranu și mai ales pentru ajutorul necondiționat pe 

care l-am avut din partea regizorului Nicolae Mărgineanu, graţie căruia am reușit 
să văd filme precum Cardinalul şi mai ales Mai presus de orice, film care nu s-a 
difuzat în România.! 


Coordonate generale ale creaţiei lui Cornel Ţăranu 


Muzica de film a lui Cornel Ţăranu (cu excepţia muzicii de la filmul 
Cardinalul, care se diferenţiază subtil de celelalte) se integrează firesc în creația de 
cameră şi simfonică a compozitorului, precum o piesă de şah pe o tablă multicoloră 
într-o partidă multiplicată în care sunetele, asemeni pieselor, fac anumite mișcări 
prestabilite — unele — iar altele se mișcă precum într-un joc de zaruri (cu tente 
burlești), aparent aleatoric, dar convergând spre o direcție muzicală unică, în 
funcţie de situaţia prezentă, racordată la întreg. Ne referim la întregul unei lucrări, 
mereu raportat la întregul unei creaţii unitare, de unde se vede clar că a fost 
desprins. (Să nu uităm că domnul Ţăranu este un bun jucător de șah și la propriu. 
Pentru jocul de șah, precum şi pentru desfășurarea procesului muzical, avem 
nevoie de timp.) 

Înainte de a vorbi despre temporalitate în creaţia lui Cornel Ţăranu, voi 
încerca să trasez câteva coordonate pe care se mișcă muzica acestui compozitor. 

Aşa cum pot eu să observ, în general muzica lui Cornel Ţăranu denotă un 
compozitor de tip sepie cameleonică, din familia cefalopodelor (alături de caracatiţă și 
calmar) care își întinde tentaculele în diverse direcţii (acoperind multiple genuri, 
de la muzică de cameră, trecând prin cea corală și de film, până la muzică 
simfonică sau gen concertant), păstrându-și în permanenţă identitatea. 

Chiar dacă comparaţia pare puţin forțată, e singura (fără a fi nepoliticos, 
departe de mine gândul, ci dimpotrivă) care mă poate ajuta să exprim ceea ce simt 
privind în ansamblu muzicile Maestrului meu. Chiar dacă uneori numai un 
tentacul e vizibil, celelalte fiind adiacent subînţelese, se simte apartenenţa acestuia 
la întreg, indiferent de schimbările timbrale (culori) sau melodice (sentimente) ori 
de tehnici de compoziţie, astfel încât, indiferent de ansamblu sau utilitatea muzicii, 
rolul și rostul fiecărei piese/fragment, structură, rămâne alimentat de corpul de 
bază, care îşi unduieşte cu maximum de eficienţă tentaculele în funcţie de context. 


1 Contez în continuare pe sprijinul domniei-sale, care a avut bunăvoința să îmi acorde un interviu 
despre începuturile colaborării cu compozitorul Cornel Ţăranu și despre activitatea sa ca regizor și om 
de cultură. 

Tehnici de compoziţie 


Dacă doriți, avem de a face cu o muzică a dedublărilor (așa cum ne explica 
dânsul la cursurile de Compoziţie și Stilistică dedublările la Debussy), dar spre 
diferență de Debussy, la Ţăranu procedeul și procesul dedublărilor, uneori 
ectoplasmatic, e dus spre alte zări ale orizontului şi aplicat din și spre alte 
perspective: muzica compozitorului e mereu vie și în continuă mișcare, mereu 
surprinzătoare, iscoditoare, uneori prevestitoare. 

În acest sens, muzica lui Țăranu operează cu formule melodice arhetipale, 
de sorginte oligocordică, deseori cromatizate cu rafinament, heterofonizate, 
polifonizate prin imitații şi stretto-uri, armonizate cu propriile sunete, oglindite în 
perdele sonore rafinate de tip cluster, impregnate de culori prismatice, delirante, 
unde asemeni luminii ce trece prin prismă, şi sunetul este filtrat în nuanţe sonore 
policrome, rezultat al îngemănării inedite de timbre cu efecte sonore specifice 
muzicii noi (sunete înalte sau grave nedeterminate, sunete battuta corda, sul sau 
dopo ponticello, acţionarea coardelor pianului cu degetele, cu baghete metalice sau 
cu unghiile, efecte sonore de percuție, de la membranofone, până la cow-bells, 
wood-blocks, baghete de sticlă, bambus sau metal și altele). 

Aceste formule melodice sunt variaționate cu atâta măiestrie și eleganţă, 
încât de fiecare dată discursul pare ceva nou, inedit, cu un aer fresh, ca un șarpe 
care își înghite coada și își schimbă pielea și identitatea continuu, rămânând în 
permanenţă același. 

Această identitate multiplă, plutitoare, este păstrată continuu și în muzica 
de film, care rămâne o oglindire a ei însăşi, schimbându-și cameleonic, alături de 
culori, și forma, pătrunzând înbreşeleimaginii, completând-o sau susținând-o, 
irizând și irigând suportul ideatic și emoţional. 


Despre temporalitate 


Subscriu ideii lui Ghenadie Ciobanu după care în muzica lui Cornel 
Țăranu, metaforic vorbind, timpul este reversibil, în așa fel încât anumite lucrări 
sau părți de lucrări din prezent sau chiar din viitor (re)influenţează la nivel sonor 
trecutul. Din acest punct de vedere, opera Oreste & Oedipe se întoarce spre muzica 
filmelor Pădureanca şi Undeva în est, Cântecele nomade dialoghează chiar sub formă 
de citat cu Întoarcerea din iad, şi exemplele ar putea continua. Aceste muzici nu 
circulă numai în timp, ci şi în spațiu, uneori la confluența timpului cu spațiul, 
trecând printr-o buclă temporală spre universuri paralele imaginate ca deplasări 
energetice spre o întrerupere, încremenire cuantică temporală, ce face legătura 
între realități alternative. 

„Când se încearcă unificarea gravitației cu mecanica cuantică, trebuie să se 
introducă ideea timpului «imaginar». Timpul imaginar nu se distinge de 
direcţiile spaţiului. Dacă cineva poate merge spre nord, poate să se întoarcă și 
să meargă spre sud; în mod egal, în timpul imaginar, dacă cineva poate merge 
înainte, atunci poate să se întoarcă și să meargă înapoi.”! 


Putem conchide ca atare că, graţie continuei mobilități melodice, armonice, 
timbrale, muzica lui Cornel Ţăranu - incluzând aici şi muzica de film, care ocupă 
un loc privilegiat — se plasează în atemporalitate, iar din punctul de vedere al 
spaţiului, ne vine în minte comparaţia cu un cub Rubik care îşi schimbă în 
permanenţă feţele, iar noi putem privi acest lucru simultan din afară şi dinăuntru, 
totul ca o rotaţie a sensului spre originile arhetipale, și ca o aplecare a acestor 
origini spre valoare şi esenţializare. 


Mărturii 


Impresiile mele nu sunt singulare: am avut ocazia să constat că ele sunt 
împărtășite şi de alți muzicieni. Percuţionistul Mircea Ardeleanu îmi împărtășea 
faptul că grație Ars Novei şi instrumentiștilor ei, Cornel Ţăranu a reușit să 
„despacheteze timpul” în şi prin muzica sa: putem vorbi despre deformarea și 
dezarticularea timpului prin gesturi melodico-ritmice fasciculare, bruște, scurte, 
suprapunere de aleatoric cu controlat, adică desfacerea timpului în fascicole 
temporal-sonore. 

Despre o astfel de experiență mi-a vorbit și distinsul trombonist Mircea 
Neamţ, profesor la Academia Naţională de Muzică „Gheorghe Dima” din Cluj- 
Napoca, ce a avut șansa, student fiind, să participe alături de formaţia Ars Nova la 
înregistrările muzicii pentru filmul Pădureanca (1986), în regia lui Nicolae 
Mărgineanu. Am avut astfel ocazia să intru în culisele procesului înregistrării și a 
felului în care Cornel Ţăranu proceda în asemenea situaţii: repetițiile s-au făcut în 
mare parte la Bucureşti, instrumentiștii (între care Aurel Marc — oboi, Gavril Costea 
- flaut, loan Goilă — clarinet, Ion Olteanu — corn, Gheorghe Mușat - trompetă, 
Grigore Pop — percuție, Grigore Botár — vioară, Olimpiu Moldovan - violă, Adrian 
Filipescu - contrabas) fiind cu toții experimentați în ceea ce privește muzica 
modernă şi cunoscând foarte bine maniera de lucru a dirijorului: eficiență, 
rapiditate, dar nu în dauna calităţii, condensare, eliminarea timpilor morți. 
Înregistrările au durat doar o zi și jumătate. La un moment dat, regizorul secund i- 
a cerut maestrului să mai realizeze muzică pentru o scenă de 39 de secunde. Pe 
fază, cu ceasul în mână, domnul Țăranu le-a indicat instrumentiştilor un reper din 


1 Stephen W. Hawking, Scurtă istorie a timpului. De la Big Bang la găurile negre, Editura Humanitas, 
București, 2005, p. 166. 

muzica deja scrisă, de unde să cânte preț de 39 de secunde. Toată lumea a înțeles, 
numai cornistul, Ion Olteanu, nu. Se rătăcise în partitură căutând un moment nou, 
când de fapt era ceva ce mai cântaseră. „De unde?” întreba cornistul. „Gicule, 
spune-i tu”, îl roagă Ţăranu pe trompetist. „Degeaba îi spun, că pe mine nu mă 
crede, numai pe tine...”, i-a răspuns trompetistul. Aceluiași cornist, care cânta cu 
un vibrato care nu se potrivea momentului, Cornel Ţăranu i-a dat replica: „Hai, 
măi loane, nu mai cânta ca la Auschwitz!” Dacă la toate acestea mai adăugăm și 
faptul că violistul (personaj predestinat) şi-a uitat viola în tren (din fericire regăsită 
la timp), avem aproape o privire de ansamblu asupra atmosferei acelor vremi din 
Ars Nova. Muzica pentru filmul Pădureanca era destul de dificilă: „Erau celule 
melodico-ritmice gen semnal, momente de improvizație, multe efecte sonore, cu 
care m-am acomodat repede. Mi-am notat pe partitură repere, trebuia să fii mereu 
pe fază, să îţi dai seama de ce se întâmplă din mers și după toate acestea, lucrurile 
deveneau mai ușoare” mi-a mai împărtăşit Mircea. 


Muzica de film 


Majoritatea partiturilor cinematografice scrise de Cornel Ţăranu sunt la 
filme regizate de Nicolae Mărgineanu. Prin bunăvoința acestuia din urmă, am 
primit câteva amintiri despre începutul colaborării dintre regizor și compozitor, 
colaborare care avea să fie benefică atât pentru filmele care au fost făcute, cât și 
pentru cultura cinematografică românească a celei de a doua jumătăţia secolului 
XX. 


„Când eram student în anul doi la operatorie de film am făcut primul meu 
film de scurt metraj, în care era vorba de rătăcirile prin oraș ale unui tânăr 
care tocmai a aflat că este bolnav de cancer. L-am rugat pe Cornel Ţăranu să- 
mi înregistreze niște zgomote muzicale obţinute direct pe corzile din 
interiorul pianului. Nu doream muzică și spre bucuria mea, Cornel a intrat cu 
ușurință în joc, și de faţă cu mine a improvizat și a înregistrat aceste zgomote, 
într-un mod mult mai expresiv decât mă așteptam eu și care, în opinia mea, 
sugera destul de bine starea eroului meu din film. Filmul a ieșit foarte bine în 
bună parte și datorită ilustraţiei muzicale improvizate de Cornel. Poate că 
această reușită mi-a dat încredere ca peste mai bine de zece ani să debutez ca 
regizor de film. Filmele la care am lucrat cu Cornel Ţăranu sunt în mare parte 
inspirate din lumea Ardealului: Întoarcerea din iad din nuvela Jandarmul a lui 
Ion Agârbiceanu, Pădureanca din nuvela cu același titlu de Ioan Slavici, Flăcări 
pe comori după romanul Arhanghelii de Ion Agârbiceanu, Undeva în Est, 
inspirat din romanul Feţele tăcerii de Augustin Buzura. Era o lume pe care atât 
Cornel Ţăranu cât şi eu o cunoşteam foarte bine, şi colaborarea noastră a fost 
plăcută și a decurs cât se poate de firesc.”! 


1 Interviu prin email cu regizorul Nicolae Mărgineanu, 18 mai 2019. 

1. Sentința (1970), coproducție româno-maghiară, regia Ferenc Kósa 

Criticul de film loan-Pavel Azap caracterizează acest film ca „o evocare 
sobră, de un dramatism bine temperat, fără stridențe melodramatice, a răscoalei lui 
Gheorghe Doja”.! 

Din punct de vedere al muzicii, aceasta este mai mult ilustrativă, totodată 
modernă, debutând odată cu începerea filmului într-o atmosferă modal cromatică, 
cu rădăcini recognoscibile în folclor (se pot constata unele valențe de apropiere cu 
muzica lui Tiberiu Olah la Mihai Viteazul), pentru ca pe parcursul filmului, cu 
parcimonie, să mai apară în momentele importante ale desfășurării acţiunii inserții 
de percuție (timpane), pedale cu sonorități între fluier şi muzică electronică, 
stringente, dătătoare de tensiune și neliniște, peste care deseori se suprapun sunete 
de alămuri, mai ales în registrul grav. Arbitrar vorbind, găsim urme de rezonanţe 
sonore ligetiene (Atmospheres), dacă e să ne gândim la pedala stridentă în clustere și 
amintind de Xenakis, referitor la instrumentele de percuție. 


2. Mere roşii (1976), regia Alexandru Tatos 

„Primul lungmetraj al lui Alexandru Tatos, film de actualitate care nu 
edulcorează realitatea, remarcabil prin sinceritatea demersului regizoral şi 
veridicitatea caracterologică a personajelor.”? 

În excelenta carte Cornel Țăranu. Mărturisiri mozaicate, studii şi eseuri, 
semnată de Ștefan Angi găsim un capitol dedicat muzicii de film scrisă de 
Maestru. Printre altele se face referire la teza de doctorat a Anei Maria Stamp“, 
susținută în Olanda, care vorbeşte într-un mod avizat despre muzica de film a lui 
Cornel Ţăranu: 


„Primul film important a cărui muzică a fost compusă de Ţăranu este Mere 
roşii. În acest film, compozitorul folosește o temă leitmotiv care apare de 
multe ori dimpreună cu personajul principal, înfășurându-l astfel în acea stare 
de spirit în care ar trebui să îl vedem: dedicat muncii sale, amabil și mereu în 
căutarea părţii drepte a lucrurilor. Este interesant de văzut cum muzica, 
împreună cu apariţia acestuia pe ecran, creează această aură pozitivă, cauzată 
de aranjamentul melodiei în tonalitate majoră.” 


1 loan-Pavel Azap, Scurtă caracterizare a celor unsprezece filme cu muzica de Cornel Țăranu, text transmis 
prin email, 29 noiembrie 2019. 

2 Ibidem. 

3 Ştefan Angi, Cornel Țăranu. Mărturisiri mozaicate, studii şi eseuri, Editura Eikon, Cluj-Napoca, 2014, 
p. 230. 

4 Anamaria Stamp, Muzica românească în stilul compozițional al lui Cornel Tăranu. Cum poate deveni muzica 
de film a lui Ţăranu parte a unui program de concert promovându-l pe Ţăranu într-o sală de concert — cu sau fără 
imagini vizuale?, teză de doctorat, conducător ştiinţific Huib Ramaer, ArtEZ Institute of the Arts, Zwolle, 
Olanda, 2013. 

5 Ibidem. 

Vom face referire doar la fragmentul înregistrat pe CD nr. 3, un fragment 
de muzică de jazz simfonic, bazat atât melodic cât și armonic pe acorduri de 
septimă și nonă, o muzică antrenantă, ce ne oferă sentimentul plutirii peste câmpii 
solitare. (Ţăranu a folosit tema din acest film într-o lucrare ulterioară, Siciliana 
Blues, pentru orchestră mare și pian, cu vădite accente improvizatorice.) 


3. Mai presus de orice (1978), regia Nicolae Mărgineanu și Dan Piţa 

Acest film este un documentar despre cutremurul din 1977 ce prezintă la 
început mărturii ale oamenilor prinși sub dărâmături și apoi salvaţi sau a 
persoanelor care s-au aflat în situaţii de dezastru, pentru ca mai apoi să avem 
imagini cu încercarea de salvare a oamenilor din situaţii foarte grele, care au 
apărut după cutremur. 

Începutul muzicii aduce în scenă efecte sonore realizate de instrumentele 
de coarde, susținute de clustere la pian, precum și de elemente pointiliste, aidoma 
unor picături de ploaie, realizate pe vibrafon, întregite mai târziu și de sonorități 
battuta corda pe sunete grave la pian, toate acestea oglindind prin culorile timbrale 
netradiționale o atmosferă de coşmar. 

O primă intervenţie muzicală propriu-zisă va aduce în scenă orchestra de 
coarde cu predominanța melodică a secundei mari descendente (fa#-mi) ca element 
de naraţie (şi cu rol de ostinato), pentru ca ulterior scara să fie extinsă și spre 
sunetul sol (completând astfel tricordul mi-fat-sol), peste care se va suprapune 
vibrafonul cu triluri și fascicole sonore intonate de coarde sul ponticello. 

A doua intervenţie muzicală este o replică a celei de dinainte, dar eliptică 
de secunda mare. 

Structura muzicală cu numărul trei se constituie ca o variaţiune la cele de 
dinainte, aducând ca noutate elemente improvizatorice care vor crea o perdea 
sonoră asemenea unei pâcle de fum ce iese de sub moloz. Clarinetul intră în scenă 
cu sunetele la-sib-la-fa-mi, ce îngemănează celule x de sorginte enesciană. 

Un al patrulea moment muzical aduce în scenă un solo de oboi, cu sunetele 
la-sol-la-do-si-sol-la, suprapus peste elementele existente (ostinatoul secundei mari 
descendente și a pedalei cluster la coarde), în dialog la distanţă cu clarinetul, a 
cărui melodie este construită tot pe încatenarea de celule x, ref-mi-ret-si-lat. 

Un al cincilea moment (la minutul 59) ne prezintă în discant, cu rol de 
totalizare, o cantilenă a coardelor cu inserţii modal-seriale ce lasă locul sonorităţii 
perdelei de coarde, străpunsă de sunete de vibrafon. 

Următorul moment, de sorginte tonal-funcțională, este o ilustrare din 
literatura muzicală ce aduce o schimbare binevenită de atmosferă, cu deschidere 
spre optimism. ÎI putem considera ca o variaţiune pe un acord (La major). El va fi 
urmat de o foarte scurtă intervenţie a coardelor care face trecerea spre următoarea 
structură, a opta, ce are la bază sonorități de vibrafon, pian și glockenspiel, peste 
care se aud sunete înalte nedeterminate la coarde și oscilații sonore (secunde mari 

şi mici) la flaut, cu reveniri adiacente ale secundei mari, ca întrupare a fatalității, 
dar și ca întrevedere a speranţei. 

Finalul este tot o ilustrație muzicală: o muzică cromatizată cu accente 
bachiene, din care se face trecerea spre o atmosferă ce aduce aminte de Preludiul la 
unison enescian. 


4. Un om în loden (1979), regia Nicolae Mărgineanu 

„Adaptare după romanul poliţist al lui Haralamb Zincă, Moartea vine pe 
bandă de magnetofon, pe un scenariu al scriitorului, este în primul rând o 
demonstrație de virtuozitate stilistică, dar şi unul dintre foarte puţinele filme de 
gen românești reușite.”! 

Același lucru este valabil și în ceea ce privește muzica, prin polistilismul ei, 
prin paleta largă de mijloace utilizate, prin exuberanţa şi fiorul liric ce o 
caracterizează. Stilul și stilemele muzicii lui Ţăranu sunt recognoscibile încă din 
primele secunde prin elementele melodice dar și timbrale: un vaiet la flaut, 
suprapus peste o pedală mobilă cluster, mobilitatea acesteia fiind dată în principal 
de glissado-urile interioare, ce dinamizează continuu sonoritatea și dau un 
sentiment de continuă fibrilaţie. 

Momentele de jazz sunt bine reliefate, compozitorul compunând în spiritul 
jazzului simfonic, cu largheţe şi tandreţe, pagini inspirate şi de foarte bună calitate. 
În general muzica acestui film se bazează pe alternanţa dintre jazz și elemente 
specifice stilului caracteristic lui Țăranu (un incipit de bocet la clarinet, elemente de 
muzici repetitive și improvizatorice, efecte sul ponticello, dopo ponticello, sunete 
înalte nedeterminate, pizzicato). 


„Muzica compusă de către Ţăranu pentru filmul Un om în loden cuprinde o 
varietate de stiluri, și a fost interpretată în atâtea feluri, încât ar fi aproape 
imposibil de prezentat pe scenă, mai mult decât atât, într-o sală de concerte. 
Chiar dacă muzica a fost considerată o bună muzică de film, nu însemnează 
că muzica s-ar putea potrivi altundeva decât în acel film anumit, în acea scenă 
anumită.”? 


Din punctul meu de vedere, muzica aceasta poate sta în picioare și ca 
muzică de concert, asemeni majorității muzicilor de film ale lui Cornel Țăranu, cu 
condiția ca autorul lor să construiască între anumite fragmente niște punți de 
legătură. 


1 Ioan-Pavel Azap, Scurtă caracterizare..., op. cit. 
2 Anamaria Stamp, Muzica românească în stilul compozițional al lui Cornel Ţăranu..., op. cit. 

5. Întoarcerea din iad (1983), regia Nicolae Mărgineanu 

„Ecranizare după nuvela Jandarmul de Ion Agârbiceanu, de un profund 
dramatism, remarcabil mai ales în secvențele de război.”! Pentru simplificare şi 
economie de spaţiu mă voi referi doar la momentele înregistrate pe CD-ul despre 
care am mai vorbit (Cornel Tăranu. Film Music). 
1. (nr. 13 pe CD) Moment pastoral bazat pe elemente improvizatorice (tălăngi, 
bongos, blocuri de lemn, baghete din diverse materiale, efecte de fluier) peste care 
se suprapune un semnal de corn care imită buciumul, întrerupt de incizii de 
câteopt optimi ale corzilor, alternate cu altele de șapte optimi, care întrerup 
perdeaua sonoră cu efecte noi, pe care le realizează tot instrumentele de coarde. În 
acest context, putem vorbi despre restituiri istorice în planul filmelor lui Nicolae 
Mărgineanu și restituiri sonore în planul muzicii lui Cornel Ţăranu. 
2. (14) Contorsionare de glissandi la toată orchestra, perceptibile sunetele înalte 
indeterminate ale coardelor, sunetele foarte acute ale piculinei, fond de percuție 
care dinamizează în subsidiar, la care se adaugă intervenţiile în bloc ale alămurilor. 
Se naște astfel o atmosferă sfâșietoare, de coșmar — din nou putem face comparaţie 
ca atmosferă cu opera Oreste & Oedipe, totul decantându-se într-un glissando 
general, descendent, de final, ca o prăbușire letargică în neant. Compozitorul dă 
dovadă de măiestrie în mânuirea maselor sonore, în capacitatea racordurilor dintre 
instrumente individuale și grupe de instrumente, rezultând mase sonore cu diferite 
intensități şi timbralități aflate în continuă mişcare, asemeni galaxiilor în univers. 
3. (15) Fascicole sonore, la coarde și alămuri, ca un influx energetic benefic, peste 
care percuţia (vibrafon, glockenspiel) și pianul picură ciorchine de sunete 
metafizice. 
4. (16) Efecte pe cordele pianului (glissando cu unghia), sunete de atmosferă, 
acționând baghete de bambus, sticlă, metal, printre ele sunete de vibrafon, 
îngemănate cu elemente repetitive la flaut, ce reamintesc de tronsoane din Cântece 
nomade. Se naşte în acest fel o muzică de aşteptare, de melanjuri sonore telurice, în 
continuă schimbare și expansiune. 
5. (17) Citat la flaut din Cântece nomade (momentul Mătrăgună, doamnă bună), 
susținut de sunete înalte şi sul ponticello la coarde, totul dinamizat de bongosuri și 
tobe, cu momente improvizatorice într-o creștere gradată spre un punct culminant 
tăiat. 
6. (18) Obsesia secundei mici, ce trece de la flaut la clarinet şi apoi la viori (tot ca o 
amintire din Cântece nomade), susținută de pedalele cluster ale coardelor, peste care 
intervin alămurile cu fascicole sonore. Muzică de impact, forță, tensiune, 
penetranţă. 
7. (19) Structura aceasta aduce ca noutăți timbrale (alături de elementele deja 
existente) sonorități de drâmbă (acest instrument având un rol precumpănitor în 


1 loan-Pavel Azap, Scurtă caracterizare..., op. cit. 

următorul film, Pădureanca), la care, în momentul următor, 8. (20) ce se constituie 
ca o replică a celui de dinainte, să se adauge şi efectul kiss la alămuri (care 
înseamnă „sărutul” sonor al muștiucului, rezultând un sunet burlesc. 

După un moment delirant, cu tendință spre paradoxal — 9. (21) — ilustrând 
la figurat plăci tectonice mișcătoare (realizat prin glissando la coarde, vibrafon ce se 
sprijină pe lovirea baghetelor de sticlă, bambus și metal, deja menționate), moment 
ce decantează sonor terța mică do-la. Următoarele intervenţii ale muzicii mai aduc 
heterofonizări pe tronsonul mi-ret-fat-ret, elemente de dans cu comentarii aleatorii 
ale instrumentelor de lemn, semnal de tulnic la corn, fa-sol-la-fa-sol-do, momente de 
triluri cu accente surrealiste, sunete grave la toate instrumentele și chiar ecouri 
sonore ce amintesc de muzica din Mai presus de orice, prin ecourile enesciene cu 
nuanţe cromatice de atonalism cu tronsoane modale, în cadrul unui dialog dintre 
coarde și oboi ce va fi comprimat ulterior în stretto. 


6. Întunecare (1986), regia Alexandru Tatos 

Ambiţioasă tentativă de ecranizare a romanului omonim al lui Cezar 
Petrescu, parțial reușită; filmul se reține prin mozaicarea acţiunii şi reconstituirea 
faptelor într-un lung; flash-back.! 

Avem în acest film o muzică ce alătură momente de jazz, cântece 
patriotice, Treceţi batalioane române Carpaţii, citat din Mozart, Alla turca, proiecţii 
melodice construite pe cvartsextacord major, dar din când în când, totul se dizolvă 
în elementele muzicale specifice compozitorului: oscilaţii, perdele aerate de sunete, 
tensiuni care apar pe neașteptate. Putem observa, așadar, o paletă largă de mijloace 
care concură spre un mozaic sonor. 


7. Pădureanca (1986-87), regia Nicolae Mărgineanu 

Film inspirat din nuvela omonimă a lui loan Slavici, pe un scenariu de 
Augustin Buzura, cu trimiteri la realitatea anilor '80 (epidemia de holeră care nu 
există în original, aluzie la „tăvălugul” comunismului).? 

Debutul muzical se face cu stridențe sonore, sunete grave la contrabas, 
sunete înalte și glissando la coarde, fascicole sonore, fiind prezente aici multe din 
elementele pe care Ţăranu le folosește în muzica sa, inclusiv reliefarea secundei 
mici, susținută de dinamizarea adusă de percuție. Spre diferență de alte filme, aici 
fondul sonor este generos, muzica bazându-se pe elemente de tehnică 
componistică şi timbralitate deja prezente și în muzica filmelor anterioare, dar 
adaptate la context, aşa cum spuneam, braţe cameleonice ce îşi schimbă rolul și 
rostul în funcţie de context, ceea ce dovedește o rară măiestrie şi o inteligență 
muzicală de excepţie. Remarcăm în cadrul filmului și intervenţii de muzică 


1 loan-Pavel Azap, Scurtă caracterizare..., op.cit. 
2 Ibidem. 

lăutărească, ce se cântă la cârciumă: Și-aseară cu lună plină / Trecui mândră pe la tine / 
Şi-auzii pe maică-ta / Cât de rău mi te certa. 


8. Flăcări pe comori (1987), regia Nicolae Mărgineanu 

„Ecranizare a romanului Arhanghelii de Ion Agârbiceanu, pe un scenariu 
de Ion Brad, o poveste despre lumea aurului din Apuseni — cu proprietari de mine 
avuți, holoangări, cu lumea satului, ancorată în concret, rezultând un film riguros 
fără a fi rigid, etalând o construcţie cu raporturi bine proporționate între personaje 
şi situații.” 

Motivul muzical de debut, de o „nostalgie cumpătată”, ne plasează într-un 
univers unde nimic nu este ceea ce pare. Sentimentul dorinței de acaparare se 
oglindește şi în muzică, aceasta realizând şi o frescă a vremii, dar și urmărind 
acţiunea şi caracterizând personajele. 


9. În sudul sufletului meu (1988), regia Frieder Schuller 

„Filmul, turnat în Bucureşti, relatează anii petrecuţi aici ai tânărului Paul 
Celan și crearea celui mai cunoscut poem al său, Todesfuge (Fuga morții). Regizorul 
a fost puternic influenţat de martorii contemporani și prietenii lui Celan, care mai 
erau încă în viaţă la acea vreme.”? 

Având la dispoziţie doar înregistrarea celor trei momente muzicale de pe 
CD, remarc atmosfera poetică, construită prin dialoguri între instrumentele de 
suflat din lemn, atât între ele cât şi cu instrumentele de coarde. Știm cât de aproape 
de sufletul compozitorului este Paul Celan. Un aer de romanţă, la confluență cu 
alte genuri de demult, izvodeşte o latură nostalgică ce îl cuprinde chiar și pe 
regizor, care a avut ocazia, venind la Bucureşti să-i mai întâlnească pe prietenii pe 
care Celan i-a avut aici. Nu lipsesc momentele de „neant”, combinate cu efectele 
coardelor îngemănate cu multifonicele oboiului și cu dialogul instrumentelor de 
suflat din lemn, a căror naraţiune se combină cu mascate excrescențe melodice de 
sorginte folclorică, într-o coloristică optimistă. 


10. Undeva în Est (1991), regia Nicolae Mărgineanu 

Adaptare după romanul lui Augustin Buzura, Feţele tăcerii. Primă tentativă 
în cinematografia românească de surprindere a unui moment dramatic din istoria 
(relativ) recentă: colectivizarea forțată din anii '50. Echilibrat, fără excese 
revanşarde.3 

Tensiunea și angoasa sunt surorile bune ale acestei muzici inspirate, dusă 
cu un pas înainte față de precedentele. Situaţiile de mare dramatism sunt oglindite 
polifonic în momentele muzicale de mare tensiune. Nu lipsesc din arsenal clustere, 


1 Ibidem. 
2 Ibidem. 
3 Ibidem. 


73 


fascicole sonore, iar una dintre teme este importată (pe principiul vaselor 
comunicante) din filmul În sudul sufletului meu, ceea ce dovedește ciclicitate și 
continuitate (unitate) de la muzica unui film la altul. 


11. Cardinalul (2019), regia Nicolae Mărgineanu 

„Pornind de la un scenariu scris de Bogdan Adrian Toma, Cardinalul reface 
din fărâme biografia unei personalități exemplare a spiritualității româneşti: 
episcopul greco-catolic Iuliu Hossu. Dozajul datelor care conturează și definesc 
fundalul istoric al narațiunii este parcimonios distribuit pe toată durata filmului.”! 

Muzica filmului Cardinalul, subtilă și abia perceptibilă, este ancorată în 
metatonalitate, diferențiindu-se prin claritate, stil, chiar şi timbralitate de muzicile 
de film anterioare. Văzând filmul, aproape nu îţi vine să crezi că muzica este 
semnată Cornel Ţăranu. Avem de a face cu o atmosferă de austeritate plină de 
căldură, ce emană parcă din însăși esența personajului principal. Se vede în 
conceperea acestei muzici cernerea pe care timpul a făcut-o măiestriei genului în 
pana compozitorului, pentru a ajunge la esențe prin simplitate, candoare, inefabil. 


Muzici adiacente 


Ştefan Niculescu își face debutul în muzica de film prin pelicula Calea 
Victoriei sau cheia visurilor (1965), în regia lui Marius Teodorescu. Filmul este o 
adaptare cinematografică ce are la bază romanul lui Cezar Petrescu și ilustrează 
încercările unui magistrat decis să demaște un magnat corupt al petrolului. La 
acest film s-au vândut peste un milion de bilete. Peste un an, Niculescu va 
„recidiva” cu muzica pentru un film de Ion Popescu Gopo, numit Faust XX 
(comedie SF, 1966), film care are la bază o modernă variaţiune pe tema faustiană 
clasică, în sensul în care, adaptare a timpurilor moderne, un doctor vârstnic cu o 
boală incurabilă, ispitit de Mefisto, acceptă să-i fie transferat creierul în corpul unui 
tânăr asistent. 

Muzica ambelor filme creează o atmosferă care captivează cinefilul, 
melodiile alternând lirismul cu dramatismul în deplină concordanţă cu stările 
emoţionale care se cereau sugerate. Îmbinarea unor fragmente de muzică ușoară cu 
un discurs impregnat de citate din muzica lui Gounod (în Faust XX) sau leitmotive 
asociate unor trăiri psihologice intense (Calea Victoriei) au creat două coloane 
sonore remarcabile.”? 


1 Ibidem. 
2 Adrian Leonard Mociulschi, Ștefan Niculescu. Poetică, matematică şi armonie muzicală, Editura Cartea 
veche, Bucureşti 2010/2013, 
https://books.google.ro/books?id=84eTDwAAOBAJ&pe=PT15&lpg=PT15&dg=muzica+de+film+de+stefa 
n+niculescu&source=bl&ots=USi TRm5N4g&sig=ACfU3U2Rb0_veMytnoltW q- 

Felix şi Otilia (1972), regia Iulian Mihu 

Se spune că scriitorul George Călinescu și-ar fi dorit ca filmul după 
romanul său, Enigma Otiliei, să fie făcut în stilul filmului Umbrele din Cherbourg 
(1964). Conform anecdoticii, el ar fi fredonat o melodie scenaristului (era acesta 
priceput la muzică?), care la rândul lui a transmis-o mai departe compozitorului 
Anatol Vieru, și astfel s-a născut cântecul Ce este această viață / Otilia să-mi spui... 
Cântecul a fost interpretat de Aurelian Andreescu. Puțin probabil însă să fi fost așa, 
deoarece, conform loanei Popescu, Anatol Vieru va fi folosit același mod muzical și 
în lucrări compuse la începutul anilor 1960, precum Concertul pentru violoncel, 
Simfonia de cameră, Lupta cu inerția.! 

Referitor la acțiunea filmului, aceasta se desfășoară pe două paliere ce 
urmăresc unul dragostea lui Felix pentru Otilia, iar celălalt străduința familiei 
Tulea și a avocatului Stănică Raţiu de a pune mâna pe averea avarului moș 
Costache.? 

Am făcut un experiment, urmărind în paralel, fragmente din Felix și Otilia, 
cu o muzică interesantă, puţin barocă dar plină de originalitate, scrisă de Anatol 
Vieru, şi Pădurea spânzuraților, pentru care Teodor Grigoriu a scris o coloană sonoră 
de zile mari, cu respiraţii largi, simfonice, pe spaţii extinse, ca o privire de sus, ce 
încifrează şi dă sens la tot ce se întâmplă. De asemenea am adăugat experimentului 
meu şi muzica din Calea Victoriei, cu o muzică bine asortată semnată de Ştefan 
Niculescu, pe care ascultând-o, nici nu puteai bănui căile inedite pe care acest 
compozitor avea să intre, precum Alice, în țara unei muzici pline de originalitate. 
Muzica lui Stroe pentru film? are de asemenea valenţe nebănuite. Dintre toate însă, 
muzica lui Ţăranu mi se pare cea mai personală, pe când ceilalți îşi adaptează 
condeiul în funcţie de context. De asemenea, la Ţăranu observăm deseori mai 
multă parcimonie, temându-se parcă să nu irosească planuri sonore fără rost. 


Despre regizorul Nicolae Mărgineanu 


Am avut şansa de a-l cunoaşte pe regizorul Nicolae Mărgineanu, în casa 
domnului Cornel Ţăranu. Seara petrecută alături de domnia sa mi-a rămas în 
amintire ca unul dintre cele mai emoționante și de valoare momente din viaţă. 


POe7ZleYWD]w&hl=ro&sa=X&ved=2ahUKEwjG LS5- 

ZHpAhW LwOIHHUDW AHEOGAEwCHoECAcOAO/v=onepage&g=muzica%20de%20film%20de%20s 
tefan%20niculescu&f=false, accesat la 14.05.2019. 

1 Ioana Popescu, De vorbă cu loan Grigorescu, Editura Artprint, Bucureşti, 2010, p. 43-44, 47, 
https://ro.wikipedia.org/wiki/Felix_%C8%99i Otilia, accesat la 15. 05. 2019. 

2 Ibidem. 

3 Octavian Nemescu, Aurel Stroe — Originalul, în revista „Muzica” nr. 6/2017, 


http://www.uemr.org.ro/Texte/RV-6-2017-2-O0Nemescu-AStroe.pdf, accesat la 01.06.2019. 

Este un om de un rafinament special, plin de căldură și bunătate, care 
emană o candoare aproape nefirească. Filmele lui sunt asemenea omului 
Mărgineanu. Verticale, semeţe, dospite în spiritul valorii și impregnate de lupta 
pentru dreptate şi profunzime, pentru păstrarea libertăţii interioare în spiritul 
adevărului. 

Prezint în continuare un scurt citat din cartea lui Călin Căliman despre 
filmul Un om în loden, care surprinde un moment important în carierea regizorului, 
şi de asemenea în colaborarea sa cu Maestrul Ţăranu: 


„S-a simţit de la început vocaţia regizorală a lui Nicolae Mărgineanu: filmul 
său avea ritm, suspans, un limbaj cinematografic modern, un desen plastic 
elegant, o muzică în ton cu atmosfera (Cornel Ţăranu) și o distribuţie de elită: 
Victor Rebengiuc, Ovidiu Iuliu Moldovan, Constantin Diplan, George 
Constantin, Mircea Albulescu, Tănase Cazimir (cea mai incitantă propunere 
tipologică), Sanda Toma, Draga Olteanu Matei, Andrei Finţi, Florina Luican, 
Gheorghe Visu. Un om în loden inaugura o filmografie substanţială.” 


Concluzii 


În urma acestui demers cvasi-muzicologic, ni-l putem imagina pe Cornel 
Țăranu ca pe un mare magician al culorilor care lucrează cu sunetele în mod 
alchimic, știind să transforme tronsoanele și formulele ritmico-melodice, de obicei 
de sorginte arhetipală, în discurs metafizic cu deschidere spre magic şi spre esențe. 
Gesturile sale muzicale (pornite dintr-o matrice stilistică comună), scurte uneori 
dar recognoscibile de la mare distanţă, contorsionările și flash-urile sonore, trimise 
asemenea unor fascicole de lumină în neant (ne vine în minte, ca tehnică de 
elaborare, romanul Virginiei Wolf, Mrs. Dalloway, unde discursul este pulverizat 
asemenea luminii unui far, spre diverse direcţii) dau muzicii domniei sale un 
sentiment de continuu în discontinuu, precum lumina este fascicol dar și undă. În 
acest sens, puteţi vedea pe site-ul atașat o fotografie în premieră care prezintă 
această dualitate a luminii.! 

